parama-pūjya-śrīla-prabodhānanda-sarasvatī-pāda-praṇītaḥ

# śrī-śrī-rādhā-rasa-sudhā-nidhiḥ

mūla-mātraḥ

Version 2.01 (Mar. 18, 2012)

Text entered by Jagadananda Das.

The text used in producing this file is Ananta Das Babaji’s 1985 edition (Radha Kund: Krishna Chaitanya Shastra Mandir)

The 2.01 version includes numerous corrections plus the addition of variant readings taken from the Shyam Kunj edition with Harilal Vyas’s commentary. That text is now available on GGM.

parama-pūjya-śrīla-prabodhānanada-sarasvatī-pāda-praṇītaḥ

# śrī-śrī-rādhā-rasa-sudhā-nidhiḥ

nindantaṁ pulakotkareṇa vikasan-nīpa-prasūna-cchaviṁ

prordhvīkṛtya bhuja-dvayaṁ hari-harīty uccair vadantaṁ muhuḥ |

nṛtyantaṁ drutam aśru-nirjhara-cayaiḥ siñcantam urvī-talaṁ

gāyantaṁ nija-pārṣadaiḥ parivṛtaṁ śrī-gauracandraṁ numaḥ ||1||

yasyāḥ kadāpi vasanāñcala-khelanottha-

dhanyātidhanya-pavanena kṛtārtha-mānī |

yogīndra-durgama-gatir madhusūdano’pi

tasyā namo’stu vṛṣabhānu-bhuvo diśe’pi ||2||

brahmeśvarādi-sudurūha-padāravinda-

śrīmat-parāga-paramādbhuta-vaibhavāyāḥ |

sarvārtha-sāra-rasa-varṣi-kṛpārdra-dṛṣṭes

tasyā namo’stu vṛṣabhānu-bhuvo mahimne ||3||

yo brahma-rudra-śuka-nārada-bhīṣma-mukhyair

ālakṣito na sahasā puruṣasya tasya |

sadyo-vaśīkaraṇa-cūrṇam ananta-śaktiṁ

taṁ rādhikā-caraṇa-reṇum anusmarāmi ||4||

ādhāya mūrdhani yad āpur udāra-gopyaḥ

kāmyaṁ padaṁ priya-guṇair api piccha-mauleḥ |

bhāvotsavena bhajatāṁ rasa-kāma-dhenuṁ

taṁ rādhikā-caraṇa-reṇum ahaṁ smarāmi ||5||

divya-pramoda-rasa-sāra-nijāṅga-saṅga-

pīyūṣa-vīci-nicayair abhiṣecayantī |

kandarpa-koṭi-śara-mūrcchita-nanda-sūnu-

saṅjīvanī jayati kāpi nikuñja-devī ||6||

tan naḥ pratikṣaṇa-camatkṛta-cāru-līlā-

lāvaṇya-mohana-mahā-madhurāṅga-bhaṅgi |

rādhānanaṁ hi madhurāṅga-kalā-nidhānam

āvirbhaviṣyati kadā rasa-sindhu-sāram ||7||

yat kiṅkarīṣu bahuśaḥ khalu kāku-vāṇī

nityaṁ parasya puruṣasya śikhaṇḍa-mauleḥ |

tasyāḥ kadā rasa-nidher vṛṣabhānujāyās

tat-keli-kuñja-bhuvanāṅgaṇa-mārjanī syām ||8||

vṛndāni sarva-mahatām apahāya dūrād

vṛndāṭavīm anusara praṇayena cetaḥ |

sat-tāraṇī-kṛta-subhāva-sudhā-rasaughaṁ

rādhābhidhānam iha divya-nidhānam asti ||9||

kenāpi nāgara-vareṇa pade nipatya

sat-prārthitaika-parirambha-rasotsavāyāḥ |

sa-bhrū-vibhaṅgam atiraṅga-nidheḥ kadā te

śrī-rādhike nahi nahīti giraḥ śṛṇomi ||10||

yat-pāda-padma-nakha-candra-maṇi-cchaṭāyā

visphūrjitaṁ kim api gopa-vadhūṣv adarśi |

pūrṇānurāga-rasa-sāgara-sāra-mūrtiḥ

sā rādhikā mayi kadāpi kṛpāṁ karotu ||11||

ujjṛmbhamāṇa-rasa-vāri-nidhes taraṅgair

aṅgair iva praṇaya-lola-vilocanāyāḥ |

tasyāḥ kadā nu bhavitā mayi puṇya-dṛṣṭir

vṛndāṭavī-nava-nikuñja-gṛhādhidevyāḥ ||12||

vṛndāvaneśvari tavaiva padāravindaṁ

premāmṛtaika-makaranda-rasaugha-pūrṇam |

hṛdy arpitaṁ madhupateḥ smara-tāpam ugraṁ

nirvāpayat parama-śītalam āśrayāmi ||13||

rādhā-karāvacita-pallava-vallarīke

rādhā-padāṅka-vilasan-madhura-sthalīke |

rādhā-yaśo-mukhara-matta-khagāvalīke

rādhā-vihāra-vipine ramatāṁ mano me ||14||

kṛṣṇāmṛtaṁ cala vigāḍhum itīritāhaṁ

tāvat sahasva rajanī sakhi yāvad eti |

itthaṁ vihasya vṛṣabhānu-sutāha lapsye

mānaṁ kadā rasada-keli-kadamba-jātam ||15||

pādāṅgulī-nihita-dṛṣṭim apatrapiṣṇuṁ

dūrād udīkṣya rasikendra-mukhendu-bimbam |

vīkṣye calat-pada-gatiṁ caritābhirāmāṁ

jhaṅkāra-nūpuravatīṁ bata karhi rādhām ||16||

ujjāgaraṁ rasika-nāgara-saṅga-raṅgaiḥ

kuñjodare kṛtavatī nu mudā rajanyām |

susnāpitā hi madhunaiva subhojitā tvaṁ

rādhe kadā svapiṣi mat-kara-lālitāṅghrim ||17||

vaidagdhya-sindhur anurāga-rasaika-sindhur

vātsalya-sindhur atisāndra-kṛpaika-sindhuḥ |

lāvaṇya-sindhur amṛta-cchavi-rūpa-sindhuḥ

śrī-rādhikā sphuratu me hṛdi keli-sindhuḥ ||18||

dṛṣṭvaiva candrakam atīva[[1]](#footnote-2)-camatkṛtāṅgī

veṇu-dhvaniṁ kva ca niśamya ca vihvalāṅgī |

sā śyāmasundara-guṇair anugīyamānaiḥ

prītā pariṣvajatu māṁ vṛṣabhānu-putrī ||19||

śrī-rādhike surata-raṅgi-nitamba-bhāge

kāñcī-kalāpa-kalahaṁsa-kalānulāpaiḥ |

mañjīra-śiñjita-madhuvrata-guñjitāṅghri-

paṅkeruhaiḥ śiśiraya sva-rasa-cchaṭābhiḥ ||20||

śrī-rādhike sura-taraṅgiṇi divya-keli-

kallola-mālini lasad-vadanāravinde |

śyāmāmṛtāmbu-nidhi-saṅgama-tīvra-veginy

āvartanābhirucire mama sannidhehi ||21||

sat-prema-sindhu-makaranda-rasaugha-dhārā-

sārān ajasram abhitaḥ sravad āśriteṣu |

śrī-rādhike tava kadā caraṇāravindaṁ

govinda-jīvana-dhanaṁ śirasā vahāmi ||22||

saṅketa-kuñjam anu kuñjara-manda-gāmi-

ādāya divya-mṛdu-candana-gandha-mālyam |

tvāṁ kāma-keli-rabhasena kadā calantīṁ

rādhe’nuyāmi padavīm upadarśayantī ||23||

gatvā kalinda-tanayā-vijanāvatāram

udvartayanty amṛtam aṅgam anaṅga-jīvam |

śrī-rādhike tava kadā nava-nāgarendraṁ

paśyāmi magna-nayanaṁ sthitam ucca-nīpe ||24||

sat-prema-rāśi-saraso vikasat-sarojaṁ

svānanda-sīdhu-rasa-sindhu-vivardhanendum |

tac-chrī-mukhaṁ kuṭila-kuntala-bhṛṅga-juṣṭaṁ

śrī-rādhike tava kadā nu vilokayiṣye ||25||

lāvaṇya-sāra-rasa-sāra-sukhaika-sāre

kāruṇya-sāra-madhura-cchavi-rūpa-sāre |

vaidagdhya-sāra-rati-keli-vilāsa-sāre

rādhābhidhe mama mano’khila-sāra-sāre ||26||

cintāmaṇiḥ praṇamatāṁ vraja-nāgarīṇāṁ

cūḍāmaṇiḥ kula-maṇir vṛṣabhānu-nāmnaḥ |

sā śyāma-kāma-vara-śānti-maṇir nikuñja-

bhūṣā-maṇir hṛdaya-sampūṭa-san-maṇir naḥ ||27||

mañju-svabhāvam adhi kalpa-latā-nikuñjaṁ

vyañjantam adbhuta-kṛpā-rasa-puñjam eva |

premāmṛtāmbudhim agādham abādham etaṁ

rādhābhidhaṁ drutam upāśraya sādhu cetaḥ ||28||

śrī-rādhikāṁ nija-viṭena sahālapantīṁ

śoṇādhara-prasṛmara-cchavi-mañjarīkām |

sindūra-saṁvalita-mauktika-paṅkti-śobhāṁ

yo bhāvayed daśana-kundavatīṁ sa dhanyaḥ ||29||

pītāruṇa-cchavim ananta-taḍil-latābhāṁ

prauḍhānurāga-mada-vihvala-cāru-mūrtim |

premāspadaṁ vraja-mahīpati-tan-mahiṣyor

govindavan manasi tāṁ nidadhāmi rādhām ||30||

nirmāya cāru-mukuṭaṁ nava-candrakeṇa

guñjābhir āracita-hāram upāharantī |

vṛndāṭavī nava-nikuñja-gṛhādhidevyāḥ

śrī-rādhike tava kadā bhavitāsmi dāsī ||31||

saṅketa-kuñjam anu pallavam āstarītuṁ

tat-tat-prasādam abhitaḥ khalu saṁvarītum |

tvāṁ śyāma-candram abhisārayituṁ dhṛtāśe

śrī-rādhike mayi vidhehi kṛpā-kaṭākṣam ||32||

dūrād apāsya svajanān sukham artha-koṭiṁ

sarveṣu sādhana-vareṣu ciraṁ nirāśaḥ |

varṣantam eva sahajādbhuta-saukhya-dhārāṁ

śrī-rādhikā-caraṇa-reṇum ahaṁ smarāmi ||33||

vṛndāṭavī-prakaṭa-manmatha-koṭi-mūrteḥ

kasyāpi gokula-kiśora-niśākarasya |

sarvasva-sampuṭam iva stana-śātakumbha-

kumbha-dvayaṁ smara mano vṛṣabhānu-putryāḥ ||34||

sāndrānurāga-rasa-sāra-saraḥ-sarojaṁ

kiṁ vā dvidhā mukulitaṁ mukha-candra-bhāsā |

tan-nūtana-stana-yugaṁ vṛṣabhānujāyāḥ

svānanda-sīdhu-makaranda-ghanaṁ smarāmi ||35||

krīḍā-saraḥ-kanaka-paṅkaja-kuṭmalāya

svānanda-pūrṇa-rasa-kalpa-taroḥ phalāya |

tasmai namo bhuvana-mohana-mohanāya

śrī-rādhike tava nava-stana-maṇḍalāya ||36||

patrāvalīṁ racayituṁ kucayoḥ kapole

bandhuṁ vicitra-kavarīṁ nava-mallikābhiḥ |

aṅgaṁ ca bhūṣayitum ābharaṇair dhṛtāśe

śrī-rādhike mayi vidhehi kṛpāvalokam ||37||

śyāmeti sundara-vareti manohareti

kandarpa-koṭi-laliteti sunāgareti |

sotkaṇṭham ahni gṛṇatī muhur ākulākṣī

sā rādhikā mayi kadā nu bhavet prasannā ||38||

veṇuḥ karān nipatitaḥ skhalitaṁ śikhaṇḍaṁ

bhraṣṭaṁ ca pīta-vasanaṁ vraja-rāja-sūnoḥ |

yasyāḥ kaṭākṣa-śara-ghāta-vimūrcchitasya

tāṁ rādhikāṁ paricarāmi kadā rasena ||39||

tasyā apāra-rasa-sāra-vilāsa-mūrter

ānanda-kanda-paramādbhuta-saumya-lakṣmyāḥ |

brahmādi-durgama-gater vṛṣabhānujāyāḥ

kaiṅkaryam eva mama janmani janmani syāt ||40||

pūrṇānurāga-rasa-mūrti-taḍil-latābhaṁ

jyotiḥ paraṁ bhagavato ratimad-rahasyam |

yat prādurasti kṛpayā vṛṣabhānu-gehe

syāt kiṅkarī bhavitum eva mamābhilāṣaḥ ||41||

premollasad-rasa-vilāsa-vikāśa-kandaṁ

govinda-locana-vitṛpta-cakora-peyam |

siñcantam adbhuta-rasāmṛta-candrikaughaiḥ

śrī-rādhikā-vadana-candram ahaṁ smarāmi ||42||

saṅketa-kuñja-nilaye mṛdu-pallavena

kḷpte kadāpi nava-saṅga-bhaya-trapāḍhyām |

atyāgraheṇa kava-vāri-ruhe grhītvā

neṣye viṭendra-śayane vṛṣabhānu-putrīm ||43||

sad-gandha-mālya-nava-candra-lavaṅga-saṅga-

tāmbūla-sampuṭam adhīśvari māṁ vahantīm |

śyāmaṁ tam unmada-rasād abhisaṁsarantī

śrī-rādhike karuṇayānucarīṁ vidhehi ||44||

śrī-rādhike tava navodgama-cāru-vṛtta-

vakṣojam eva mukula-dvaya-lobhanīyam |

śroṇīṁ dadhad-rasa-guṇair upacīyamānaṁ

kaiśorakaṁ jayati mohana-citta-cauram ||45||

saṁlāpam ucchalad-anaṅga-taraṅga-mālā-

saṅkṣobhitena vapuṣā vraja-nāgareṇa |

pratyakṣaraṁ kṣarad-apāra-rasāmṛtābdhiṁ

śrī-rādhike tava kadān nu śṛṇomy adūrāt ||46||

aṅka-sthite’pi dayite kim api pralāpaṁ

hā mohaneti madhuraṁ vidadhaty akasmāt |

śyāmānurāga-mada-vihvala-mohanāṅgī

śyāmā-maṇir jayati kāpi nikuñja-sīmni ||47||

kuñjāntare kim api jāta-rasotsavāyāḥ

śrutvā tad-ālapita-śiṅjita-miśritāni |

śrī-rādhike tava rahaḥ-paricārikāhaṁ

dvāra-sthitā rasa-hrade patitā kadā syām ||48||

vīṇāṁ kare madhumatīṁ madhura-svarāṁ tām

ādhāya nāgara-śiromaṇi-bhāva-līlām |

gāyanty aho dinam apāram ivāśru-varṣair

duḥkhān nayanty ahaha sā hṛdi me’stu rādhā ||49||

anyonya-hāsa-parihāsa-vilāsa-kelī-

vaicitrya-jṛmbhita-mahārasa-vaibhavena |

vṛndāvane vilasatāpahṛtaṁ vidagdha-

dvandvena kenacid aho hṛdayaṁ madīyam ||50||

mahā-premonmīlan-nava-rasa-sudhā-sindhu-laharī-

parīvāhair viśvaṁ snapayad iva netrānta-naṭanaiḥ |

taḍin-mālā-gauraṁ kim api nava-kaiśora-madhuraṁ

purandhrīṇāṁ cuḍābharaṇa-nava-ratnaṁ vijayate ||51||

amanda-premāṅka-ślatha-sakala-nirbandha-hṛdayaṁ

dayā-pāraṁ divya-cchavi-madhura-lāvaṇya-lalitam |

alakṣyaṁ rādhākhyaṁ nikhila-nigamair apy atitarāṁ

rasāmbhodheḥ sāraṁ kim api sukumāraṁ vijayate ||52||

dukūlaṁ bibhrāṇam atha kuca-taṭe kañcuka-paṭaṁ

prasādaṁ svāminyāḥ sva-kara-tala-dattaṁ praṇayataḥ |

sthitāṁ nityaṁ pārśve vividha-paricaryaika-caturāṁ

kiśorīm ātmānaṁ kim iha sukumārīṁ nu kalaye ||53||

vicinvantī keśān kvacana karajaiḥ kañcuka-paṭaṁ

kva cāpy āmuñcantī kuca-kanaka-dīvyat-kalaśayoḥ |

sugulphe nyasyantī kvacana maṇi-mañjīra-yugalaṁ

kadā syāṁ śrī-rādhe tava suparicāriṇy aham aho ||54||

atisnehād uccair api ca hari-nāmāni gṛṇatas

tathā saugandhādyair bahubhir upacāraiś ca yajataḥ |

parānandaṁ vṛndāvanam anu carantaṁ ca dadhato

mano me rādhāyāḥ pada-mṛdula-padme nivasatu ||55||

nija-prāṇeśvaryā yad api dayanīyeyam iti māṁ

muhuś cumbaty āliṅgati surata-mādhvyā madayati |

vicitrāṁ sneha-rddhiṁ racayati tathāpy adbhuta-gates

tavaiva śrī-rādhe pada-rasa-vilāse mama manaḥ ||56||

prītiṁ kām api nāma-mātra-janita-proddāma-romodgamāṁ

rādhā-mādhavayoḥ sadaiva bhajatoḥ kaumāra evojjvalām |

vṛndāraṇya-nava-prasūna-nicayān ānīya kuñjāntare

gūḍhaṁ śaiśava-khelanair bata kadā kāryo vivāhotsavaḥ ||57||

vipañcita-supañcamaṁ rucira-veṇunā gāyatā

priyeṇa saha vīṇayā madhura-gāna-vidyā-nidhiḥ |

karīndra-vana-sammilan-mada-kariṇy-udāra-kramā

kadā nu vṛṣabhānujā milatu bhānujā-rodhasi ||58||

sahāsa-vara-mohanādbhuta-vilāsa-rāsotsave

vicitra-vara-tāṇḍava-śrama-jalārdra-gaṇḍa-sthalau |

kadā nu vara-nāgarī-rasika-śekharau tau mudā

bhajāmi pada-lālanāl lalita-jīvanaṁ[[2]](#footnote-3) kurvatī ||59||

vṛndāraṇya-nikuñja-mañjula-gṛheṣv ātmeśvarīṁ mārgayan

hā rādhe savidagdha-darśita-pathaṁ kiṁ yāsi nety ālapan |

kālindī-salile ca tat-kuca-taṭī-kastūrikā-paṅkile

snāyaṁ snāyam aho kudehajam alaṁ jahyāṁ kadā nirmalaḥ ||60||

pāda-sparśa-rasotsavaṁ praṇatibhir govindam indīvara-

śyāmaṁ prārthayituṁ sumañjula-rahaḥ-kuñjāṁś ca sammārjitum |

mālā-candana-gandha-pūra-rasavat-tāmbūla-sat-pānakāny

ādātuṁ ca rasaika-dāyini tava preṣyā kadā syām aham ||61||

lāvaṇyāmṛta-vārtayā jagad idaṁ samplāvayantī śarad-

rākā-candram anantam eva vadana-jyotsnābhir ātanvatī |

śrī-vṛndāvana-kuñja-mañju-gṛhiṇī kāpy asti tucchām aho

kurvāṇākhila-sādhya-sādhana-kathāṁ dattvā sva-dāsyotsavam ||62||

dṛṣṭyā yatra kvacana vihitāmreḍane nanda-sūnoḥ

pratyākhyāna-cchalata uditodāra-saṅketa-deśā |

dhūrtendra tvad-bhayam upagatā sā raho nīpa-vāṭyāṁ

naikā gacchet kitava kṛtam ity ādiśet karhi rādhā ||63||

sā bhrū-nartana-cāturī nirupamā sā cāru-netrāñcale

līlā-khelana-cāturī vara-tanos tādṛg-vaco-cāturī |

saṅketāgama-cāturī nava-nava-krīḍā-kalā-cāturī

rādhāyā jayatāt sakhī-jana-parīhāsotsave cāturī ||64||

unmīlan-mithunānurāga-garimodāra-sphuran-mādhurī-

dhārā-sāra-dhurīṇa-divya-lalitānaṅgotsavaiḥ khelatoḥ |

rādhā-mādhavayoḥ paraṁ bhavatu naś citte cirārti-spṛśoḥ

kaumāre nava-keli-śilpa-laharī-śikṣādi-dīkṣā-rasaḥ ||65||

kadā vā khelantau vraja-nagara-vīthiṣu hṛdayaṁ

harantau śrī-rādhā-vraja-pati-kumārau sukṛtinaḥ |

akasmāt kaumāre prakaṭa-nava-kaiśora-vibhavau

prapaśyan pūrṇaḥ syāṁ rahasi parihāsādi-niratau ||66||

dhammillaṁ te nava-parimalair ullasat-phulla-mallī-

mālaṁ bhāla-sthalam api lasat-sāndra-sindūra-bindu |

dīrghāpāṅga-cchavim anupamāṁ cāru-candrāṁśu-hāsaṁ

premollāsaṁ tava tu kucayor dvandvam antaḥ smarāmi ||67||

lakṣmī-koṭī-vilakṣa-lakṣaṇa-lasal-līlā-kiśorī-śatair

ārādhyaṁ vraja-maṇḍale’timadhuraṁ rādhābhidhānaṁ param |

jyotiḥ kiñcana siñcad-ujjvala-rasa-prāg-bhāvam āvirbhavad

rādhe cetasi bhūri-bhāgya-vibhavaiḥ kasyāpy aho jṛmbhate ||68||

taj jīyān nava-yauvanodaya-mahā-lāvaṇya-līlā-mayaṁ

sāndrānanda-ghanānurāga-ghaṭita-śrī-mūrti-sammohanam |

vṛndāraṇya-nikuñja-keli-lalitaṁ kāśmīra-gaura-cchavi

śrī-govinda iva vrajendra-gṛhiṇī-premaika-pātraṁ mahaḥ ||69||

premānanda-rasaika-vāridhi-mahā-kallola-mālākulā

vyālolāruṇa-locanāñcala-camatkāreṇa sañcinvatī |

kiñcit keli-kalā-mahotsavam aho vṛndāṭavī-mandire

nandaty adbhuta-kāma-vaibhava-mayī rādhā jagan-mohinī ||70||

vṛndāraṇya-nikuñja-sīmani nava-premānubhāva-bhramad-

bhrū-bhaṅgī-lava-mohita-vraja-maṇir bhaktaika-cintāmaṇiḥ |

sāndrānanda-rasāmṛta-srava-maṇiḥ proddāma-vidyul-latā-

koṭi-jyotir udeti kvāpi ramaṇī-cuḍāmaṇir mohinī ||71||

līlāpāṅga-taraṅgitair udabhavann ekaikaśaḥ koṭiśaḥ

kandarpāḥ puru-darpa-ṭaṅkṛta-mahā-kodaṇḍa-visphāriṇaḥ |

tāruṇya-prathama-praveśa-samaye yasyā mahā-mādhurī-

dhārānanta-camatkṛtā bhavatu naḥ śrī-rādhikā svāminī ||72||

yat-pādāmburuhaika-reṇu-kaṇikāṁ mūrdhnā nidhātuṁ nahi

prāpur brahma-śivādayo’py adhikṛtiṁ gopy-eka-bhāvāśrayāḥ |

sāpi prema-sudhā-rasāmbudhi-nidhī rādhāpi sādhāraṇī-

bhūtā kāla-gati-krameṇa balinā he daiva tubhyaṁ namaḥ ||73||

dūre snigdha-paramparā vijayatāṁ dūre suhṛn-maṇḍalī

bhṛtyāḥ santu vidūrato vraja-pater anyaḥ prasaṅgaḥ kutaḥ |

yatra śrī-vṛṣabhānujā kṛta-ratiḥ kuñjodare kāminā

dvārasthā priya-kiṅkarī param ahaṁ śroṣyāmi kāñci-dhvanim ||74||

gaurāṅge mradimā smite madhurimā netrāñcale drāghimā

vakṣoje garimā tathaiva tanimā madhye gatau mandimā |

śroṇyāṁ ca prathimā bhruvoḥ kuṭilimā bimbādhare śoṇimā

śrī-rādhe hṛdi te rasena jaḍimā dhyāne’stu me gocaraḥ ||75||

prātaḥ pīta-paṭaṁ kadā vyapanayāmy anyāṁśukasyārpaṇāt

kuñje vismṛta-kañcukīm api samānetuṁ pradhāvāmi vā |

badhnīyāṁ kavarīṁ yunajmi galitāṁ muktāvalīm añjaye

netre nāgari raṅgakaiś ca pidadhāmy aṅga-vraṇaṁ vā kadā ||76||

yad vṛndāvana-mātra-gocaram aho yan na śrutīkaṁ śiro’py

āroḍhuṁ kṣamate na yac chiva-śukādīnāṁ tu yad dhyāna-gam |

yat premāmṛta-mādhurī-rasa-mayaṁ yan nitya-kaiśorakaṁ

tad rūpaṁ pariveṣṭram eva nayanaṁ lolāyamānaṁ mama ||77||

dharmādy-artha-catuṣṭayaṁ vijayatāṁ kiṁ tad vṛthā-vārtayā

saikānteśvara-bhakti-yoga-padavī tv āropitā mūrdhani |

yā vṛndāvana-sīmni kācana ghanāścaryā kiśorī-maṇis

tat-kaiṅkarya-rasāmṛtād iha paraṁ citte na me rocate ||78||

premṇaḥ san-madhurojjvalasya hṛdayaṁ śṛṅgāra-līlā-kalā-

vaicitrī-paramāvadhir bhagavataḥ pūjyaiva kāpīśatā |

īśānī ca śacī mahā-sukha-tanuḥ śaktiḥ svatantrā parā

śrī-vṛndāvana-nātha-paṭṭa-mahiṣī rādhaiva sevyā mama ||79||

rādhā-dāsyam apāsya yaḥ prayatate govinda-saṅgāśayā

so’yaṁ pūrṇa-sudhā-ruceḥ paricayaṁ rākāṁ vinā kāṅkṣati |

kiṁ ca śyāma-rati-pravāha-laharī-bījaṁ na ye tāṁ viduḥ

te prāpyāpi mahāmṛtāmbudhim aho binduṁ paraṁ prāpnuyuḥ ||80||

kaiśorādbhuta-mādhurī-bhara-dhurīṇāṅga-cchaviṁ rādhikāṁ

premollāsa-bharādhikāṁ niravadhi dhyāyanti ye tad-dhiyaḥ |

tyaktāḥ karmabhir ātmanaiva bhagavad-dharme’py aho nirmamāḥ

sarvāścarya-gatiṁ gatā rasa-mayīṁ tebhyo mahadbhyo namaḥ ||81||

likhanti bhuja-mūlato na khalu śaṅkha-cakrādikaṁ

vicitra-hari-mandiraṁ na racayanti bhāla-sthale |

lasat-tulasi-mālikāṁ dadhati kaṇṭha-pīṭhe na vā

guror bhajana-vikramāt ka iha te mahābuddhayaḥ ||82||

karmāṇi śruti-bodhitāni nitarāṁ kurvantu kurvantu mā

gūḍhāścarya-rasāḥ srag-ādi-viṣayān gṛhṇantu muñcantu vā |

kair vā bhāva-rahasya-pāraga-matiḥ śrī-rādhikā-preyasaḥ

kiñcij-jñair anuyujyatāṁ bahir aho bhrāmyadbhir anyair api ||83||

alaṁ viṣaya-vārtayā naraka-koṭi-bībhatsayā

vṛthā śruti-kathā-śramo bata bibhemi kaivalyataḥ |

pareśa-bhajanonmadā yadi śukādayaḥ kiṁ tataḥ

paraṁ tu mama rādhikā-pada-rase mano majjatu ||84||

tat saundaryaṁ sa ca nava-navo yauvana-śrī-praveśaḥ

sā dṛg-bhaṅgī sa ca rasa-ghanāścarya-vakṣoja-kumbhaḥ |

so’yaṁ bimbādhara-madhurimā tat smitaṁ sā ca vāṇī

seyaṁ līlā-gatir api na vismaryate rādhikāyāḥ ||85||

yal lakṣmī-śuka-nāradādi-paramāścaryānurāgotsavaiḥ

prāptaṁ tvat-kṛpayaiva hi vraja-bhṛtāṁ tat-tat-kiśorī-gaṇaiḥ |

tat-kaiṅkaryam anukṣaṇādbhuta-rasaṁ prāptuṁ dhṛtāśe mayi

śrī-rādhe nava-kuñja-nāgari kṛpā-dṛṣṭiṁ kadā dāsyasi ||86||

labdhvā dāsyaṁ tad-atikṛpayā mohana-svāditena

saundarya-śrī-pada-kamalayor lālanaiḥ svāpitāyāḥ |

śrī-rādhāyā madhura-madhurocchiṣṭa-pīyūṣa-sāraṁ

bhojaṁ bhojaṁ nava-nava-rasānanda-magnaḥ kadā syām ||87||

yadi snehād rādhe diśasi rati-lāmpaṭya-padavīṁ

gataṁ me sva-preṣṭhaṁ tad api mama niṣṭhāṁ śṛṇu yathā |

kaṭākṣair āloke smita-sahacarair jāta-pulakaṁ

samāśliṣyāmy uccair atha ca rasaye tvat-pada-rasam ||88||

kṛṣṇaḥ pakṣo nava-kuvalayaṁ kṛṣṇa-sāras tamālo

nīlāmbhodas tava ruci-padaṁ nāma-rūpaiś ca kṛṣṇā |

kṛṣṇe kasmāt tava vimukhatā mohana-śyāma-mūrtāv

ity uktvā tvāṁ prahasita-mukhīṁ kiṁ nu paśyāmi rādhe ||89||

līlāpāṅga-taraṅgitair iva diśo nīlotpala-śyāmalā

dolāyat-kanakādri-maṇḍalam iva vyoma stanais tanvatīm |

utphulla-sthala-paṅkajām iva bhuvaṁ rāse pada-nyāsataḥ

śrī-rādhām anudhāvatīṁ vraja-kiśorīṇāṁ ghaṭāṁ bhāvaye ||90||

dṛśau tvayi rasāmbudhau madhura-mīnavad bhrāmyataḥ

stanau tvayi sudhā-sarasy ahaha cakravākāv iva |

mukhaṁ sura-taraṅgiṇi tvayi vikāsi hemāmbujaṁ

milantu mayi rādhike tava kṛpā-taraṅga-cchaṭāḥ ||91||

kāntāḍhyāścarya-kāntā kula-maṇi-kamalā koṭī-kāmyaika-pādā-

mbhoja-bhrājan-nakhendu-cchavi-lava-vibhavā kāpy agamyā kiśorī |

unmaryāda-pravṛddha-praṇaya-rasa-mahāmbhodhi-gambhīra-līlā

mādhuryojjṛmbhitāṅgī mayi kim api kṛpā-raṅgam aṅgīkarotu ||92||

kalinda-giri-nandinī-pulina-mālatī-mandire

praviṣṭa-vana-mālinā lalita-keli-lolī-kṛte |

pratikṣaṇa-camatkṛtādbhuta-rasaika-līlā-nidhe

nidhehi mayi rādhike nija-kṛpā-taraṅga-cchaṭām ||93||

yasyāste bata kiṅkarīṣu bahuśaś cāṭūni vṛndāṭavī-

kandarpaḥ kurute tavaiva kim api prepsuḥ prasādotsavam |

sāndrānanda-ghanānurāga-laharī-nisyanda-pādāmbuja-

dvandve śrī-vṛṣabhānu-nandini sadā vande tava śrī-padam ||94||

yaj-jāpaḥ sakṛd eva gokula-pater ākarṣakas tat-kṣaṇād

yatra premavatāṁ samasta-pūruṣārtheṣu sphuret tucchatā |

yan-nāmāṅkita-mantra-jāpana-paraḥ prītyā svayaṁ mādhavaḥ

śrī-kṛṣṇo’pi tad adbhutaṁ sphuratu me rādheti varṇa-dvayam ||95||

kālindī-taṭa-kuñja-mandira-gato yogīndravad yat-pada-

jyotir-dhyāna-paraḥ sadā japati yāṁ premāśru-pūrṇo hariḥ |

kenāpy adbhutam ullasad-rati-rasānandena sammohitaḥ

sā rādheti sadā hṛdi sphuratu me vidyā parā dvy-akṣarā ||96||

devānām atha bhakta-mukta-suhṛdām atyanta-dūraṁ ca yat

premānanda-rasaṁ mahā-sukha-karaṁ coccāritaṁ premataḥ |

premṇākarṇayate japaty atha mudā gāyaty athāliṣv ayaṁ

jalpaty aśru-mukho haris tad-amṛtaṁ rādheti me jīvanam ||97||

yā vārādhayati priyaṁ vraja-maṇiṁ prauḍhānurāgotsavaiḥ

saṁsidhyanti yad-āśrayeṇa hi paraṁ govinda-sakhy-utsukāḥ |

yat siddhiḥ paramāpadaika-rasavaty-ārādhanānte nu sā

śrī-rādhā śruti-mauli-śekhara-latā-nāmnī mama prīyatām ||98||

gātre koṭi-taḍic-chavi pravitatānanda-cchavi śrī-mukhe

bimbauṣṭhe nava-vidruma-cchavi kare sat-pallavaika-cchavi |

hemāmbhoruha-kuḍmala-cchavi kuca-dvandve’ravindekṣaṇaṁ

vande tan nava-kuñja-keli-madhuraṁ rādhābhidhānaṁ mahaḥ ||99||

muktā-paṅkti-pratima-daśanā cāru-bimbādharauṣṭhī

madhye kṣāmā nava-nava-rasāvarta-gambhīra-nābhiḥ |

pīna-śroṇis taruṇima-samunmeṣa-lāvaṇya-sindhur

vaidagdhīnāṁ kim api hṛdayaṁ nāgarī pātu rādhā ||100||

snigdhākuñcita-nīla-keśi vidalad-bimboṣṭhi-candrānane

khelat-khañjana-gañjanākṣi ruciman-nāsāgra-muktā-phale |

pīna-śroṇi tanūdari stana-taṭī-vṛtta-cchaṭātyadbhute

śrī-rādhe bhuja-valli-cāru-valaye svaṁ rūpam āviṣkuru ||101||

lajjāntaḥ-paṭam āracayya racita-smāya-prasūnāñjalau

rādhāṅge nava-raṅga-dhāmni lalita-prastāvena yauvane |

śroṇī-hema-varāsane smara-nṛpeṇādhyāsite mohanaṁ

līlāpāṅga-vicitra-tāṇḍava-kalā-pāṇḍityam unmīlati ||102||

sā lāvaṇya-camatkṛtir nava-vayo rūpaṁ ca tan-mohanaṁ

tat-tat-keli-kalā-vilāsa-laharī-cāturyam āścarya-bhūḥ |

no kiñcit kṛtam eva yatra na nutir nāgo na vā sambhramo

rādhā-mādhavayoḥ sa ko’pi sahajaḥ premotsavaḥ pātu vaḥ ||103||

yeṣāṁ prekṣāṁ vitarati navodāra-gāḍhānurāgān

megha-śyāmo madhura-madhurānanda-mūrtir mukundaḥ |

vṛndāṭavyāṁ sumahima-camatkāra-kārīṇy aho kiṁ

tāni prekṣe’dbhuta-rasa-nidhānāni rādhā-padāni ||104||

balān nītvā talpe kim api parirabhyādhara-sudhāṁ

nipīya prollikhya prakhara-nakhareṇa stana-bharam |

tato nīvīṁ nyaste rasika-maṇinā tvat-kara-dhṛte

kadā kuñja-cchidre bhavatu mama rādhe’nunayanam ||105||

karaṁ te patrāliṁ kim api kucayoḥ kartum ucitaṁ

padaṁ te kuñjeṣu priyam abhisarantyā abhisṛtau |

dṛśau kuñja-cchidrais tava nibhṛta-keliṁ kalayituṁ

yadā vīkṣe rādhe tad api bhavitā kiṁ śubha-dinam ||106||

raho-goṣṭhīṁ śrotuṁ tava nija-viṭendreṇa lalitāṁ

kare dhṛtvā tvāṁ vā nava-ramaṇa-talpe ghaṭayitum |

ratāmarda-srastaṁ kaca-bharam atho saṁyamayituṁ

vidadhyāḥ śrī-rādhe mama kim adhikārotsava-rasam ||107||

vṛndāṭavyāṁ nava-nava-rasānanda-puñje nikuñje

guñjad-bhṛṅgī-kula-mukharite mañju-mañju-prahāsaiḥ |

anyonya-kṣepaṇa-nicayana-prāpta-saṅgopanādyaiḥ

krīḍaj jīyād rasika-mithunaṁ kḷpta-kelī-kadambam ||108||

rūpaṁ śārada-candra-koṭi-vadane dhammilla-mallī-srajām

āmodair vikalī-kṛtāli-paṭale rādhe kadā te’dbhutam |

graiveyojjvala-kambu-kaṇṭhi mṛdu-dor-vallī-calat-kaṅkaṇe

vīkṣe paṭṭa-dukūla-vāsini raṇan-mañjīra-pādāmbuje ||109||

ito bhayam itas trapākulam ito yaśaḥ śrīr ito

hinasty akhila-śṛṅkhalām api sakhī-nivāsas tvayā |

sa-gadgadam udīritaṁ subahu-mohanākāṅkṣayā

kathaṁ katham ayīśvari prahasitaiḥ kadā mreḍyase ||110||

śyāme cāṭu-rutāni kurvati sahālāpān praṇtrī mayā

gṛhṇāne ca dukūla-pallavam aho huṅkṛtya māṁ drakṣyasi |

bibhrāṇe bhuja-vallīm ullasitayā roma-srajālaṅkṛtāṁ

dṛṣṭvā tvāṁ rasa-līna-mūrtim atha kiṁ paśyāmi hāsyaṁ tataḥ ||111||

aho rasika-śekharaḥ sphurati ko’pi vṛndāṭavī-

nikuñja-nava-nāgarī-kuca-kiśora-keli-priyaḥ |

karotu sa kṛpāṁ sakhī-prakaṭa-pūrṇa-naty-utsavo

nija-priyatamā-pade rasa-maye’dhad yaḥ śiraḥ[[3]](#footnote-4) ||112||

vicitra-vara-bhūṣaṇojjvala-dukūla-sat-kañcukaiḥ

sakhībhir iti bhūṣitā tilaka-gandha-mālyair api |

svayaṁ ca sa-kalā-kalāsu kuśalīkṛtā naḥ kadā

surāsa-madhurotsave kim api veśayet svāminī ||113||

kadā sumaṇi-kiṅkiṇī-valaya-nūpura-prollasan-

mahā-madhura-maṇḍalādbhuta-vilāsa-rāsotsave |

api praṇayino bṛhad-bhuja-gṛhīta-kaṇṭhyo vayaṁ

paraṁ nija-raseśvarī-caraṇa-lakṣma vīkṣāmahe ||114||

yad govinda-kathā-sudhā-rasa-hrade ceto mayā jṛmbhitaṁ

yad vā tad-guṇa-kīrtanārcana-vibhūṣādyair dinaṁ prāpitam |

yad yat prītir akāri tat-priya-janeṣv ātyantikī tena me

gopendrātmaja-jīvana-praṇayinī śrī-rādhikā tuṣyatu ||115||

raho dāsyaṁ tasyāḥ kim api vṛṣabhānor vraja-varī-

yasaḥ putryāḥ pūrṇa-praṇaya-rasa-mūrter yadi labhe |

tadā naḥ kiṁ dharmaiḥ kim u sura-gaṇaiḥ kiṁ ca vidhinā

kim īśena śyāma-priya-milana-yatnair api ca kim ||116||

candrāsye hariṇākṣi devi sunase śoṇādhare susmite

cil-lakṣmī-bhuja-valli kambu-rucira-grīve girīndra-stani |

bhajyan-madhya-bṛhan-nitamba-kadalī-khaṇḍoru-pādāmbuja-

pronmīlan-nakha-candra-maṇḍali kadā rādhe mayārādhyase ||117||

rādhā-pāda-saroja-bhaktim acalām udvīkṣya niṣkaitavāṁ

prītaḥ svaṁ bhajato’pi nirbhara-mahā-premādhikaṁ sarvaśaḥ |

āliṅgaty atha cumbati sva-vadanāt tāmbulam āsye’rpayet

kaṇṭhe svāṁ vana-mālikām api mama nyasyet kadā mohanaḥ ||118||

lāvaṇyaṁ paramādbhutaṁ rati-kalā-cāturyam atyadbhutaṁ

kāntiḥ kāpi mahādbhutā vara-tanor līlā-gatiś cādbhutā |

dṛg-bhaṅgī punar adbhutādbhutatamā yasyāḥ smitaṁ cādbhutaṁ

sā rādhādbhuta-mūrtir adbhuta-rasaṁ dāsyaṁ kadā dāsyati ||119||

bhramad-bhrū-kuṭi-sundaraṁ sphurita-cāru-bimbādharaṁ

grahe madhura-huṅkṛtaṁ praṇaya-keli-kopākulam |

mahā-rasika-maulinā sa-bhaya-kautukaṁ vīkṣitaṁ

smarāmi tava rādhike rati-kalā-sukhaṁ śrī-mukham ||120||

unmīlan-mukuṭa-cchaṭā-parilasad-dik-cakravālaṁ sphurat-

keyūrāṅgada-hāra-kaṅkaṇa-ghaṭā-nirdhūta-ratna-cchavi |

śroṇī-maṇḍala-kiṅkiṇī-kala-ravaṁ mañjīra-mañju-dhvani

śrīmat-pāda-saroruhaṁ bhaja mano rādhābhidhānaṁ mahaḥ ||121||

śyāmā-maṇḍala-mauli-maṇḍana-maṇiḥ śyāmānurāga-sphurad-

romodbheda-vibhāvitākṛtir aho kāśmīra-gaura-cchaviḥ |

sātīvonmada-kāma-keli-taralā māṁ pātu manda-smitā

mandāra-druma-kuñja-mandira-gatā govinda-paṭṭeśvarī ||122||

upāsya-caraṇāmbuje vraja-bhṛtāṁ kiśorī-gaṇair

mahadbhir api pūruṣair aparibhāvya-bhāvotsave |

agādha-rasa-dhāmani sva-pāda-padma-sevā-vidhau

vidhehi madhurojjvalām iva kṛtiṁ mamādhīśvari ||123||

ānamrānana-candram īrita-dṛg-āpāṅga-cchaṭā-mantharaṁ

kiñcid darśi-śiro’vaguṇṭhana-paṭaṁ līlā-vilāsāvadhim |

unnīyālaka-mañjarīḥ kara-ruhair ālakṣya san-nāgara-

syāṅge’ṅgaṁ tava rādhike sa-cakitālokaṁ kadā lokaye ||124||

rākā-candro varāko yad-anupama-rasānanda-kandānandendos

tat-tādṛk-candrikāyā api kim api kaṇā-mātra kasyāṇuto’pi |

yasyāḥ śoṇādhara-śrī-vidhṛta-nava-sudhā-mādhurī-sāra-sindhuḥ

sā rādhā kāma-bādhā-vidhura-madhupati-prāṇadā prīyatāṁ naḥ ||125||

rākāneka-vicitra-candra uditaḥ premāmṛta-jyotiṣāṁ

vīcībhiḥ paripūrayed agaṇita-brahmāṇḍa-koṭiṁ yadi |

vṛndāraṇya-nikuñja-sīmaṇi tad-ābhāsaḥ paraṁ lakṣyase

bhāvenaiva yadā tadaiva tulaye rādhe tava śrī-mukham ||126||

kālindī-kūla-kalpa-druma-tala-nilaya-prollasat-keli-kandā

vṛndāṭavyāṁ sadaiva prakaṭatara-raho-vallavī-bhāva-bhavyā |

bhaktānāṁ hṛt-saroje madhura-rasa-sudhā-syandi-pādāravindā

sāndrānandākṛtir naḥ sphuratu nava-nava-prema-lakṣmīr amandā ||127||

śuddha-premaika-līlā-nidhir ahaha mahātaṅkam aṅka-sthite ca

preṣṭhe bibhraty adabhra-sphurad-atula-kṛpā-sneha-mādhurya-mūrtiḥ |

prāṇālī-koṭi-nīrājita-pada-suṣamā-mādhurī mādhavena

śrī-rādhā mām agādhāmṛta-rasa-bharite karhi dāsye’bhiṣiñcet ||128||

vṛndāraṇya-nikuñja-sīmasu sadā svānaṅga-raṅgotsavair

mādyanty adbhuta-mādhavādhara-sudhā-mādhvīka-saṁvādanaiḥ |

govinda-priya-varga-durgama-sakhī-vṛndair anālakṣitā

dāsyaṁ dāsyati me kadā nu kṛpayā vṛndāvanādhīśvarī ||129||

mallī-dāma-nibaddha-cāru-kavaraṁ sindūra-rekhollasat-

sīmantaṁ nava-ratna-citra-tilakaṁ gaṇḍollasat-kuṇḍalam |

niṣka-grīvam udāra-hāram aruṇaṁ bibhrad-dukūlaṁ navaṁ

vidyut-koṭi-nibhaṁ smarotsava-mayaṁ rādhākhyam īkṣe mahaḥ ||130||

premollāsaika-sīmā parama-rasa-camatkāra-vaicitrya-sīmā

saundarya-sīmā kim api nava-vayo-rūpa-lāvaṇya-sīmā |

līlā-mādhurya-sīmā nija-jana-paramaudārya-vātsalya-sīmā

sā rādhā saukhya-sīmā jayati rati-kalā-keli-mādhurya-sīmā ||131||

yasyās tat-sukumāra-sundara-padonmīlan-nakhendu-cchaṭā-

lāvaṇyaika-lavopajīvi-sakala-śyāmā-maṇi-maṇḍalam |

śuddha-prema-vilāsa-mūrtir adhikonmīlan-mahā-mādhurī-

dhārā-sāra-dhurīṇa-keli-vibhavā sā rādhikā me gatiḥ ||132||

kalinda-giri-nandinī-salila-bindu-sandoha-bhṛn

mṛdūdgati-rati-śramaṁ mithunam adbhuta-krīḍayā |

amanda-rasa-tundilaṁ bhramara-vṛnda-vṛndāṭavī-

nikuñja-vara-mandire kim api sundaraṁ nandati ||133||

vyākośendīvara-vikasitāmanda-hemāravindaṁ

śrīman-nisyandana-rati-rasāndola-kandarpa-keli |

vṛndāraṇye nava-rasa-sudhā-syandi-pādāravindaṁ

jyotir-dvandvaṁ kim api paramānanda-kandaṁ cakāsti ||134||

tāmbūlaṁ kvacid arpayāmi caraṇau saṁvāhayāmi kvacin

mālādyaiḥ parimaṇḍaye kvacid aho saṁvījayāmi kvacit |

karpūrādi-suvāsitaṁ kva ca punaḥ susvādu cāmbho’mṛtaṁ

pāyāmy eva gṛhe kadā khalu bhaje śrī-rādhikā-mādhavau ||135||

pratyaṅgocchalad-ujjvalāmṛta-rasa-premaika-pūrṇāmbudhir

lāvaṇyaika-sudhā-nidhiḥ puru-kṛpā-vātsalya-sārāmbudhiḥ |

tāruṇya-prathama-praveśa-vilasan-mādhurya-sāmrājya-bhūr

guptaḥ ko’pi mahā-nidhir vijayate rādhā-rasaikāvadhiḥ ||136||

yasyāḥ sphūrjat-pada-nakha-maṇi-jyotir eka-cchaṭāyāḥ

sāndra-premāmṛta-rasa-mahā-sindhu-koṭir vilāsaḥ |

sā ced rādhā racayati kṛpā-dṛṣṭi-pātaṁ kadācin

muktis tucchībhavati bahuśaḥ prākṛtāprākṛta-śrīḥ ||137||

kadā vṛndāraṇye madhura-madhurānanda-rasade

priyeśvaryāḥ keli-bhavana-nava-kuñjāni mṛgaye |

kadā śrī-rādhāyāḥ pada-kamala-mādhvīka-laharī-

parīvāhaiś ceto madhukaram adhīraṁ madayitā ||138||

rādhā-keli-nikuñja-vīthiṣu caran rādhābhidhām uccaran

rādhāyā anurūpam eva paramaṁ dharmaṁ rasenācaran |

rādhāyāś caraṇāmbujaṁ paricaran nānopacārair mudā

karhi syāṁ śruti-śekharopari carann āścarya-caryāṁ caran ||139||

yātāyāta-śatena saṅgamitayor anyonya-vaktrollasac-

candrālokana-samprabhūta-bahulānaṅgāmbudhi-ksobhayoḥ |

antaḥ-kuñja-kuṭīra-talpagatayor divyādbhuta-krīḍayo

rādhā-mādhavayoḥ kadā nu śṛṇuyāṁ mañjīra-kāñcī-dhvanim ||140||

aho bhuvana-mohanaṁ madhura-mādhavī-maṇḍape

madhūtsava-samutsukaṁ kim api nīla-pīta-cchavi |

vidagdha-mithunaṁ mitho-dṛḍhatarānurāgollasan-

madaṁ madayate kadā cirataraṁ madīyaṁ manaḥ ||141||

rādhā-nāma-sudhā-rasaṁ rasayituṁ jihvāstu me vihvalā

pādau tat-pada-kāṅkitāsu caratāṁ vṛndāṭavī-vīthiṣu |

tat-karmaiva karaḥ karotu hṛdayaṁ tasyāḥ padaṁ dhyāyatāṁ

tad-bhāvotsavataḥ paraṁ bhavatu me tat-prāṇa-nāthe ratiḥ ||142||

mandīkṛtya mukunda-sundara-pada-dvandvāravindāmala-

premānandam amandam indu-tilakādy-unmāda-kandaṁ param |

rādhā-keli-kathā-rasāmbudhi-calad-vīcibhir āndolitaṁ

vṛndāraṇya-nikuñja-mandira-varālinde mano nandatu ||143||

rādhā-nāmaiva kāryaṁ hy anudina-militaṁ sādhanādhīśa-koṭis

tyājyo nīrājya rādhā-pada-kamala-sudhāṁ sat-pumarthāgra-koṭiḥ |

rādhā-pādābja-līlā bhuvi jayati sadā’manda-mandāra-koṭiḥ

śrī-rādhā-kiṅkarīṇāṁ luṭhati caraṇayor adbhutā siddhi-koṭiḥ ||144||

mitho-bhaṅgī-koṭi-pravahad-anurāgāmṛta-rasot-

taraṅgad-bhrū-bhaṅga-kṣubhita-bahir-abhyantaram aho |

madāghūrṇan-netraṁ racayati vicitraṁ rati-kalā-

vilāsaṁ tat-kuñje jayati nava-kaiśora-mithunam ||145||

kācid vṛndāvana-nava-latā-mandire nanda-sūnor

dṛpyad-doṣ-kandala-dṛḍha-parīrambha-niṣpanda-gātrī |

divyānantādbhuta-rasa-kalāḥ kalpayanty āvirāste

sāndrānandāmṛta-rasa-ghana-prema-mūrtiḥ kiśorī ||146||

na jānīte lokaṁ na ca nigama-jātaṁ kula-paraṁ-

parāṁ vā no jānāty ahaha na satāṁ cāpi caritam |

rasaṁ rādhāyām ābhajati kila bhāvaṁ vraja-maṇau

rahasye tad yasya sthitir api na sādhāraṇa-gatiḥ ||147||

brahmānandaika-vādāḥ katicana bhagavad-vandanānanda-mattāḥ

kecid govinda-sakhyādy-anupama-paramānandam anye svadante |

śrī-rādhā-kiṅkarīṇāṁ tv akhila-sukha-camatkāra-sāraika-sīmā

tat-pādāmbhoja-rājan-nakha-maṇi-vilasaj-jyotir eka-cchaṭāpi ||148||

na devair[[4]](#footnote-5) brahmādyair na khalu hari-bhaktair na suhṛdā-

dibhir yad vai rādhā-madhupati-rahasyaṁ suviditam |

tayor dāsī-bhūtvā tad-upacita-kelī-rasa-maye

durantāḥ pratyāśā hari hari dṛśor gocarayitum ||149||

tvayi śyāme nitya-praṇayini vidagdhe rasa-nidhau

priye bhūyo bhūyaḥ sudṛḍham atirāgo bhavatu me |

iti preṣṭhenoktā ramaṇa mama citte tava vaco

vadantīti smerā mama manasi rādhā vilasatu ||150||

sadānandaṁ vṛndāvana-nava-latā-mandira-vareṣv

amandaiḥ kandarponmada-rati-kalā-kautuka-rasam |

kiśoraṁ taj-jyotir yugalam atighoraṁ mama bhavaṁ

jvalaj-jvālaṁ śītaiḥ sva-pada-makarandaiḥ śamayatu ||151||

unmīlan-nava-malli-dāma-vilasad-dhammilla-bhāre bṛhac-

chroṇī-maṇḍala-mekhalā-kala-rave śiñjat-sumañjīriṇi |

keyūrāṅgada-kaṅkaṇāvali-lasad[[5]](#footnote-6)-dor-valli-dīpti-cchaṭe

hemāmbhoruha-kuṭmala-stani kadā rādhe dṛśā pīyase ||152||

amaryādonmīlat-surata-rasa-pīyūṣa-jaladhes

taraṅgair uttuṅgair iva kim api dolāyita-tanuḥ |

sphurantī preyo’ṅke sphuṭa-kanaka-paṅkeruha-mukhī

sakhīnāṁ no rādhe nayana-sukham ādhāsyasi kadā ||153||

kṣarantīva pratyakṣaram anupama-prema-jaladhiṁ

sudhā-dhārā-vṛṣṭīr iva vidadhatī śrotra-puṭayoḥ |

rasārdrā san mṛdvī parama-sukhadā śītalatarā

bhavitrī kiṁ rādhe tava saha mayā kāpi sukathā ||154||

anullikhyānantān api sad-aparādhān madhupatir

mahā-premāviṣṭas tava parama-deyaṁ vimṛśati |

tavaikaṁ śrī-rādhe gṛṇata iha nāmāmṛta-rasaṁ

mahimnaḥ kaḥ sīmāṁ spṛśatu tava dāsyaika-manasām ||155||

lulita-nava-lavaṅgodāra-karpūra-pūraṁ

priyatama-mukha-candrodgīrṇa-tāmbūla-khaṇḍam |

ghana-pulaka-kapolā svādayantī mad-āsye’

rpayatu kim api dāsī-vatsalā karhi rādhā ||156||

saundaryāmṛta-rāśir adbhuta-mahā-lāvaṇya-līlā-kalā

kālindī-vara-vīci-ḍambara-parisphūrjat-kaṭākṣa-cchaviḥ |

sā kāpi smara-keli-komala-kalā-vaicitrya-koṭi-sphurat-

premānanda-ghanākṛtir diśatu me dāsyaṁ kiśorī-maṇiḥ ||157||

dukūlam atikomalaṁ kalayad eva kausumbhakaṁ

nibaddha-nava-mallikā-lalita-mālya-dhammillakam |

bṛhat-kaṭi-taṭa-sphuran-mukhara-mekhalālaṅkṛtaṁ

kadā nu kalayāmi tat-kanaka-campakābhaṁ mahaḥ ||158||

kadā rāse premonmada-rasa-vilāse’dbhuta-maye

dṛśor madhye bhrājan-madhupati-sakhī-vṛnda-valaye |

mudāntaḥ kāntena sva-racita-mahālāsya-kalayā

niṣeve nṛtyantīṁ vyajana-vara-tāmbūla-śakalaiḥ ||159||

prasṛmara-paṭa-vāse prema-sīmā-vikāse

madhura-madhura-hāse divya-bhūṣā-vilāse |

pulakita-dayitāṁse saṁvalad-bāhu-pāśe

tad-atilalita-rāse karhi rādhām upāse ||160||

yadi kanaka-sarojaṁ koṭi-candrāṁśu-pūrṇaṁ

nava-nava-makaranda-syandi-saundarya-dhāma |

bhavati lasita-cañcat-khañjana-dvandvam āsyaṁ

tad api madhura-hāsyaṁ datta-dāsyaṁ na tasyāḥ ||161||

sudhākara-mudhā-karaṁ pratipada-sphuran-mādhurī-

dhurīṇa-nava-candrikā-jaladhi-tundilaṁ rādhike |

atṛpta-hari-locana-dvaya-cakora-peyaṁ kadā

rasāmbudhi-samunnataṁ vadana-candram īkṣe tava ||162||

aṅga-pratyaṅga-riṅgan-madhuratara-mahā-kīrti-pīyūṣa-sindhor

indoḥ koṭir vinindad vadanam atimadālola-netraṁ dadhatyāḥ |

rādhāyāḥ saukumāryādbhuta-lalita-tanoḥ keli-kallolinīnām

ānanda-syandinīnāṁ praṇaya-rasa-mayān kiṁ vigāhe pravāhān ||163||

mat-kaṇṭhe kiṁ nakhara-śikhayā daitya-rājo’smi nāhaṁ

maivaṁ pīḍāṁ kuru kuca-taṭe pūtanā nāham asmi |

itthaṁ kīrair anukṛta-vacaḥ preyasā saṅgatāyāḥ

prātaḥ śroṣye tava sakhi kadā keli-kuñjaṁ mṛjantī ||164||

jāgrat-svapna-suṣuptiṣu sphuratu me rādhā-padābja-cchaṭā

vaikuṇṭhe narake’thavā mama gatir nānyāstu rādhāṁ vinā |

rādhā-keli-kathā sudhāmbudhi-mahā-vīcibhir āndolitaṁ

kālindī-taṭa-kuñja-mandira-varālinde mano vindatu ||165||

alinde kālindī-taṭa-nava-latā-mandira-gate

ratāmardodbhūta-śrama-jala-bharāpūrṇa-vapuṣoḥ |

sukha-sparśenāmīlita-nayanayoḥ śītam atulaṁ

kadā kuryāṁ saṁvījanam ahaha rādhā-murabhidoḥ ||166||

kṣaṇaṁ madhura-gānataḥ kṣaṇam amanda-hindolataḥ

kṣaṇaṁ kusuma-vāyutaḥ surata-keli-śilpaiḥ kṣaṇam |

aho madhura-sad-rasa-praṇaya-keli-vṛndāvane[[6]](#footnote-7)

vidagdha-vara-nāgarī-rasika-śekharau khelataḥ ||167||

adya śyāma-kiśora-maulir ahaha prāpto rajanyā mukhe

nītvā tāṁ karayoḥ pragṛhya sahasā nīpāṭavīṁ prāviśat |

śroṣye talpa-milan-mahā-rati-bhare prāpte’pi śītkāritaṁ

tad vīci-sukha-tarjanaṁ kim u hareḥ sva-śrotra-randhra-śritam ||168||[[7]](#footnote-8)

śrīmad-rādhe tvam atha madhuraṁ śrī-yaśodā-kumāre

prāpte kaiśorakam atirasād valgase[[8]](#footnote-9) sādhu-yogam |

itthaṁ bāle mahasi kathayā nitya-līlā-vayaḥ-śrī-

jātāveśā prakaṭa-sahajā kiṁ nu dṛśyā kiśorī ||169||

ekaṁ kāñcana-campaka-cchavi paraṁ nīlāmbuda-śyāmalaṁ

kandarpottaralaṁ tathaikam aparaṁ naivānukūlaṁ bahiḥ |

kiṁ caikaṁ bahu-māna-bhaṅgi rasavac-cāṭūni kurvat paraṁ

paśya krīḍati kuñja-sīmni tad aho dvandvaṁ mahā-mohanam ||170||

vicitra-rati-vikramaṁ dadhad anukramād ākulaṁ

mahā-madana-vegato nibhṛta-mañju-kuñjodare |

aho vinimayan navaṁ kim api nīla-pītaṁ paṭaṁ

mitho militam adbhutaṁ jayati pīta-nīlaṁ mahaḥ ||171||

kare kamalam adbhutaṁ bhramayator mitho’ṁsārpita-

sphurat-pulaka-dor-latā-yugalayoḥ smaronmattayoḥ |

sahāsa-rasa-peśalaṁ mada-karīndra-bhaṅgī-śatair

gatiṁ rasikayor dvayoḥ smarata cāru-vṛndāvane ||172||

khelan-mugdhākṣi-mīna-sphurad-adhara-maṇī-vidruma-śroṇi-bhāra-

dvīpāyāmottaraṅga-smara-kalabha-kaṭāṭopa-vakṣoruhāyāḥ |

gambhīrāvarta-nābher bahula[[9]](#footnote-10)-hari-mahā-prema-pīyūṣa-sindhoḥ

śrī-rādhāyāḥ padāmbhoruha-paricaraṇe yogyatām eva geṣe[[10]](#footnote-11) ||173||

vicchedābhāsa-mātrād[[11]](#footnote-12) ahaha nimiṣato gātra-visraṁsanādau

dīpyat-kalpāgni-koṭi-jvalitam iva bhaved bāhyam abhyantaraṁ ca |

gāḍha-snehānubandha-grathitam iva yayor adbhuta-prema-mūrtyoḥ

śrī-rādhā-mādhavākhyāṁ param iha madhuraṁ tad dvayaṁ dhāma jāne ||174||

kadā raty-unmuktaṁ kaca-bharam ahaṁ saṁyamayitā

kadā vā saṁdhāsye truṭita-nava-muktāvalim api |

kadā vā kastūryās tilakam api bhūyo racayitā

nikuñjāntar-vṛtte nava-rati-raṇe yauvata-maṇeḥ ||175||

kiṁ brūmo’nyatra kuṇṭhī-kṛtaka-jana-pade dhāmny api śrī-vikuṇṭhe

rādhā-mādhurya-vettā madhupatir atha tan-mādhurīṁ vetti rādhā |

vṛndāraṇya-sthalīyaṁ parama-rasa-sudhā-mādhurīṇāṁ dhurīṇā

tad dvandvaṁ svādanīyaṁ sakalam api dadau rādhikā-kiṅkarīṇām ||176||

lasad-vadana-paṅkajā nava-gabhīra-nābhi-bhramā

nitamba-pulinollasan-mukhara-kāñci-kādambinī |

viśuddha-rasa-vāhinī rasika-sindhu-saṅgonmadā

sadā sura-taraṅginī jayati kāpi vṛndāvane ||177||

anaṅga-nava-raṅgiṇī rasa-taraṅgiṇī saṅgatā

dadhat sukha-sudhāmaye sva-tanu-nīradhau rādhikā |

aho madhupa-kākalī-madhura-mādhavī-maṇḍape

smara-kṣubhitam edhate surata-sīdhu-mattaṁ mahaḥ ||178||

romālī-mihirātmajā sulalite bandhūka-bandhu-prabhā

sarvāṅge sphuṭa-campaka-cchavir aho nābhī-saraḥ-śobhanā |

vakṣoja-stavakā lasad-bhuja-latā śiñjā-pataj-jhaṅkṛtiḥ

śrī-rādhā harate mano madhupater anyeva vṛndāṭavī ||179||

rādhā-mādhavayor vicitra-suratārambhe nikuñjodare

srasta-prastara-saṅgatair vapur alaṅkurve’ṅga-rāgaiḥ kadā |

tatraiva truṭitāḥ srajo nipatitāḥ sandhāya bhūyaḥ kadā

kaṇṭhe dhārayitāsmi mārjana-kṛte prātaḥ praviṣṭāsmy aham ||180||

ślokān preṣṭha-yaśo’ṅkitān gṛha-śukān adhyāpayet karhicid

guñjā-mañjula-hāra-barha-mukuṭaṁ nirmāti kāle kvacit |

ālikhya priya-mūrtim ākula-kucau saṅghaṭṭayed vā kadāpy

evaṁ vyāpṛtibhir dinaṁ nayati me rādhā priya-svāminī ||181||

preyaḥ-saṅga-sudhā-sadānubhavinī bhūyo bhavad-bhāvinī

līlā-pañcama-rāgiṇī rati-kalā-bhaṅgī-śatodbhāvinī |

kāruṇya-drava-bhāvinī kaṭi-taṭe kāñcī-kalā-rāviṇī

śrī-rādhaiva gatir mamāstu padayoḥ premāmṛta-srāviṇī ||182||

koṭīndu-cchavi-hāsinī nava-sudhā-sambhāra-sambhāṣiṇī

vakṣoja-dvitayena hema-kalaśa-śrī-garva-nirvāsinī |

citra-grāma-nivāsinī nava-nava-premotsavollāsinī

vṛndāraṇya-vilāsinī kim u raho bhūyān mamollāsinī ||183||

kadā govindārādhana-galita-tāmbūla-śavalaṁ

mudā svādaṁ svādaṁ pulakita-tanur me priya-sakhī |

dukūlenonmīlan-nava-kamala-kiñjalka-rucinā

nivītāṅgī saṅgītaka-nija-kalāḥ śikṣayati mām ||184||

lasad-daśana-mauktika-pravara-kānti-pūra-sphuran-

manojña-nava-pallavādhara-maṇi-cchaṭāsundaram |

caran-makara-kuṇḍalaṁ cakita-cāru-netrāñcalaṁ

smarāmi tava rādhike vadana-maṇḍalaṁ nirmalam ||185||

calat-kuṭila-kuntalaṁ tilaka-śobhi-bhāla-sthalaṁ

tila-prasava-nāsikā-puṭa-virāji-muktā-phalam |

kalaṅka-rahitāmṛta-cchavi-samujjvalaṁ rādhike

tavātirati-peśalaṁ vadana-maṇḍalaṁ bhāvaye ||186||

pūrṇa-premāmṛta-rasa-samullāsa-saubhāgya-sāraṁ

kuñje kuñje nava-rati-kalā-kautukenātta-keli |

utphullendīvara-kanakayoḥ kānti-cauraṁ kiśoraṁ

jyotir-dvandvaṁ kim api paramānanda-kandaṁ cakāsti ||187||

yayonmīlat-kelī-vilasita-kaṭākṣaika-kalayā

kṛto vandī vṛndā-vipina-kalabhendro mada-kalaḥ |

jaḍībhūtaḥ krīḍā-mṛga iva yad-ājñā-lava-kṛte

kṛtī naḥ sā rādhā śithilayatu sādhāraṇa-gatim ||188||

śrī-gopendra-kumāra-mohana-mahā-vidye sphuran-mādhurī

sāra-sphāra-rasāmburāśi-sahaja-prasyandi-netrāñcale |

kāruṇyārdra-kaṭākṣa-bhaṅgi-madhura-smerānanāmbhoruhe

hā hā svāmini rādhike mayi kṛpā-dṛṣṭiṁ manāṅ nikṣipa ||189||

oṣṭha-prāntocchalita-dayitodgīrṇa-tāmbūla-rāgā

rāgān uccair nija-racitayā citra-bhaṅgyonnayantī |

tiryag-grīvā rucira-rucirodañcad-ākuñcita-bhrūḥ

preyaḥ-pārśve vipula-pulakair maṇḍitā bhāti rādhā ||190||

kiṁ re dhūrta-pravara nikaṭaṁ yāsi naḥ prāṇa-sakhyā

nūnaṁ bālā kuca-taṭa-kara-sparśa-mātrād vimuhyet |

itthaṁ rādhe pathi pathi rasān nāgaraṁ te’nulagnaṁ

kṣiptvā bhaṅgyā hṛdayam ubhayoḥ karhi saṁmohayiṣye ||191||

kadā vā rādhāyāḥ pada-kamalam āyojya hṛdaye

dayeśaṁ niḥśeṣaṁ niyatam iha jahyām upavidhim |

kadā vā govindaḥ sakala-sukhadaḥ prema-karaṇād

ananye dhanye vai svayam upanayeta smara-kalām ||192||

kadā vā proddāma-smara-samara-saṁrambha-rabhasa-

prarūḍha-svedāmbhaḥ-pluta-lulita-citrākhila-tanū |

gatau kuñja-dvāre sukha-maruti saṁvījya parayā

mudāhaṁ śrī-rādhā-rasika-tilakau syāṁ sukṛtinī ||193||

mithaḥ-premāveśād ghana-pulaka-dor-valli-racita-

pragāḍhāśleṣeṇotsava-rasa-bharonmīlita-dṛśau |

nikuñja-kḷpte vai nava-kusuma-talpe’bhiśayitau

kadā pat-saṁvāhādibhir aham adhīśau na sukhaye ||194||

madāruṇa-vilocanaṁ kanaka-darpakāmocanaṁ

mahā-praṇaya-mādhurī-rasa-vilāsa-nityotsukam |

lasan-nava-vayaḥ-śriyā lalita-bhaṅgi-līlā-mayaṁ

hṛdā tad aham udvahe kim api hema-gauraṁ mahaḥ ||195||

madāghūrṇan-netraṁ nava-rati-rasāveśa-vivaśo-

llasad-gātraṁ prāṇa-praṇaya-paripāṭyāṁ parataram |

mitho-gāḍhā-śleṣād valayam iva jātaṁ marakata-

druta-svarṇa-cchāyaṁ sphuratu mithunaṁ tan mama hṛdi ||196||

parasparaṁ prema-rase nimagnam

aśeṣa-sammohana-rūpa-keli |

vṛndāvanāntar-nava-kuñja-gehe

tan nīla-pītaṁ mithunaṁ cakāsti ||197||

āśāsya dāsyaṁ vṛṣabhānujāyās

tīre samadhyāsya ca bhānujāyāḥ |

kadā nu vṛndāvana-kuñja-vīthiṣv

ahaṁ nu rādhe hy atithir bhaveyam ||198||

kālindī-taṭa-kuñje, puñjī-bhūtaṁ rasāmṛtaṁ kim api |

adbhuta-keli-nidhānaṁ, niravadhi rādhābhidhānam ullasati ||199||

prītir eva mūrtimatī[[12]](#footnote-13), rasa-sindhoḥ sāra-sampad iva vimalā |

vaidagdhīnāṁ hṛdayaṁ, kācana vṛndāvanādhikāriṇī jayati ||200||

rasa-ghana-mohana-mūrtiṁ, vicitra-keli-mahotsavollasitam |

rādhā-caraṇa-viloḍita-rucira-śikhaṇḍaṁ hariṁ vande ||201||

kadā gāyaṁ gāyaṁ madhura-madhu-rītyā madhubhidaś

caritrāṇi sphārāmṛta-rasa-vicitrāṇi bahuśaḥ |

mṛjantī tat-keli-bhavanam abhirāmaṁ malayaja-

cchaṭābhiḥ siñcantī rasa-hrada-nimagnāsmi bhavitā ||202||

udañcad-romāñca-pracaya-khacitāṁ vepathumatīṁ

dadhānāṁ śrī-rādhām atimadhura-līlāmaya-tanum |

kadā vā kastūryā kim api racayanty eva kucayor

vicitrāṁ patrālīm aham ahaha vīkṣe sukṛtinī ||203||

kṣaṇaṁ śītkurvāṇā kṣaṇam atha mahā-vepathumatī

kṣaṇaṁ śyāma śyāmety amum abhilapantī pulakitā |

mahā-premā kāpi pramada-madanoddāma-rasadā

sadānandā-mūrtir jayati vṛṣabhānoḥ kula-maṇiḥ ||204||

yasyāḥ prema-ghanākṛteḥ pada-nakha-jyotsnābhara-snāpita-

svāntānāṁ samudeti kāpi sarasā bhaktiś camatkāriṇī |

sā me gokula-bhūpa-nandana-manaś-caurī kiśorī kadā

dāsyaṁ dāsyati sarva-veda-śirasāṁ yat tad rahasyaṁ param ||205||

kāmaṁ tūlikayā kareṇa hariṇā yālaktakair aṅkitā

nānā-keli-vidagdha-gopa-ramaṇī-vṛndais tathā vanditā |

yā saṅguptatayā tathopaniṣadāṁ hṛdy eva vidyotate

sā rādhā-caraṇa-dvayī mama gatir lāsyaika-līlāmayī ||206||

sāndra-prema-rasaugha-varṣiṇi navonmīlan-mahā-mādhurī-

sāmrājyaika-dhurīṇa-keli-vibhavat-kāruṇya-kallolini |

śrī-vṛndāvana-candra-citta-hariṇī-bandha-sphurad-vāgure

śrī-rādhe nava-kuñja-nāgari tava krītāsmi dāsyotsavaiḥ ||207||

svedāpuraḥ kusuma-cayanair dūrataḥ kaṇṭakāṅko

vakṣoje’syās tilaka-vilayo hanta gharmāmbhasaiva |

oṣṭhaḥ sakhyā hima-pavanataḥ sa-vraṇo rādhike te

krūrāsv evaṁ sva-ghaṭitam aho gopaye preṣṭha-saṅgam ||208||

pātaṁ pātaṁ pada-kamalayoḥ kṛṣṇa-bhṛṅgeṇa tasyāḥ

smerāsyendor mukulita-kuca-dvandva-hemāravindam |

pītvā vaktrāmbujam atirasan nūnam antaḥ praveṣṭum

atyāveśān nakhara-śikharā pāṭyamānaṁ kim īkṣe ||209||

aho te’mī kuñjās tad-anupama-rāsa-sthalam idaṁ

giri-droṇī saiva sphurati rati-raṅge praṇayinī |

na vīkṣe śrī-rādhāṁ hari hari kuto’pīti śatadhā

vidīryeta prāṇeśvari mama kadā hanta hṛdayam ||210||

ihaivābhūt kuñje nava-rati-kalā-mohana-tanor

aho atrānṛtyad dayita-sahitā sā rasa-nidhiḥ |

iti smāraṁ smāraṁ tava carita-pīyūṣa-laharīṁ

kadā syāṁ śrī-rādhe cakita iha vṛndāvana-bhuvi ||211||

śrīmad-bimbādhare te sphurati nava-sudhā-mādhurī-sindhu-koṭir

netrāntas te vikīrṇādbhuta-kusuma-dhanuś caṇḍa-sat-kāṇḍa-koṭiḥ |

śrī-vakṣoje tavāti-pramada-rasa-kalā-sāra-sarvasva-koṭiḥ

śrī-rādhe tvat-padābjāt sravati niravadhi-prema-pīyūṣa-koṭiḥ ||212||

sāndrānandonmada-rasa-ghana-prema-pīyūṣa-mūrteḥ

śrī-rādhāyā atha madhupateḥ suptayoḥ kuñja-talpe |

kurvāṇāhaṁ mṛdu-mṛdu-padāmbhoja-saṁvāhanāni

śayyānte kiṁ kim api patitā prāpta-tandrā bhaveyam ||213||

rādhā-pādāravindocchalita-nava-rasa-prema-pīyūṣa-puñje

kālindī-kula-kuñje hṛdi kalita-mahodāra-mādhurya-bhāvaḥ |

śrī-vṛndāraṇya-vīthī-lalita-rati-kalā-nāgarīṁ tāṁ garīyo-

gambhīraikānurāgāṁ manasi paricaran vismṛtānyaḥ kadā syām ||214||

adṛṣṭvā rādhāṅke nimiṣam api taṁ nāgara-maṇiṁ

tayā vā khelantaṁ lalita-lalitānaṅga-kalayā |

kadāhaṁ duḥkhābdau sapadi patitā mūrcchitavatī

na tām āśvāsyārtāṁ ||215||

bhūyo bhūyaḥ kamala-nayane kiṁ mudhā vāryate’sau

vāṅ-mātre’pi tvad-anugamanaṁ na tyajaty eva dhūrtaḥ |

kiñcid rādhe kala-kuca-taṭī-prāntam asya mradīyaś

cakṣur-dvārā tam anupatitaṁ cūrṇatām etu cetaḥ ||216||

kiṁ vā nas taiḥ suśāstraiḥ kim atha tad-uditair vartmabhiḥ sad-gṛhītair

yatrāsti prema-mūrter nahi mahima-sudhā nāpi bhāvas tadīyaḥ |

kiṁ vā vaikuṇṭha-lakṣmyāpy ahaha paramayā yatra me nāsti rādhā

kintv āśāpy astu vṛndāvana-bhuvi madhurā koṭi-janmāntare’pi ||217||

śyāma śyāmety anupama-rasāpūrṇa-varṇair japantī

sthitvā sthitvā madhura-madhurottāram uccārayantī |

muktā-sthūlān nayana-galitān aśru-bindūn vahantī

hṛṣyad-romā pratipada-camatkurvatī pātu rādhā ||218||

tādṛṅ-mūrtir vraja-pati-sutaḥ pādayor me patitvā

dantāgreṇātha dhṛta-tṛṇakaṁ kāku-vādān bravīti |

nityaṁ cānuvrajati kurute saṅgamāyodyamaṁ cety

udvegaṁ me praṇayini kim āvedayeyaṁ nu rādhe ||219||

calal-līlā-gatyā kvacid-anucalad-dhaṁsa-mithunaṁ

kvacit kekiny-agre kṛta-naṭana-candraky-anukṛti |

latāśliṣṭaṁ śākhi-pravaram anukurvat kvacid aho

vidagdha-dvandvaṁ tad ramata iha vṛndāvana-bhuvi ||220||

vyākośendīvaram atha rucā hāri hemāravindaṁ[[13]](#footnote-14)

kālindīyaṁ surabhim anilaṁ śītalaṁ sevamānam |

sāndrānandaṁ nava-nava-rasaṁ prollasat-keli-vṛndaṁ

jyotir-dvandvaṁ madhura-madhuraṁ prema-kandaṁ cakāsti ||221||

kadā madhura-sārikāḥ sva-rasa-padyam adhyāpayat

pradāya kara-tālikāḥ kvacana nartayat kekinam |

kvacit kanaka-vallarī-vṛta-tamāla-līlā-dhanaṁ

vidagdha-mithunaṁ tad adbhutam udeti vṛndāvane ||222||

patrālīṁ lalitāṁ kapola-phalake netrāmbuje kajjalaṁ

raṅgaṁ bimba-phalādhare ca kucayoḥ kāśmīrajālepanam |

śrī-rādhe nava-saṅgamāya tarale pādāṅgulī-paṅktiṣu

nyasyantī praṇayād alaktaka-rasaṁ pūrṇā kadā syām aham ||223||

śrī-govardhana eka eva bhavatā pāṇau prayatnād dhṛtaḥ

śrī-rādhā-tanu-hema-śaila-yugale dṛṣṭe’pi te syād bhayam |

tad gopendra-kumāra mā kuru vṛthā garvaṁ parīhāsataḥ

karhy evaṁ vṛṣabhānu-nandini tava preyāṁsam ābhāṣaye ||224||

anaṅga-jaya-maṅgala-dhvanita-kiṅkiṇī-ḍiṇḍimaḥ

stanādi-vara-tāḍanair nakhara-danta-ghātair yutaḥ |

aho catura-nāgarī-nava-kiśorayor mañjule

nikuñja-nilayājire rati-raṇotsavo jṛmbhate ||225||

yūnor vīkṣya dara-trapā-naṭa-kalām ādīkṣayantī dṛśau

vṛṇvānā cakitena sañcita-mahā-ratna-stanaṁ cāpy uraḥ |

sā kācid vṛṣabhānu-veśmani sakhī-mālāsu bālāvalī-

mauliḥ khelati viśva-mohana-mahā-sārūpyam ācinvatī ||226||

jyotiḥ-puñja-dvayam idam aho maṇḍalākāram asyā

vakṣasy unmādayati hṛdayaṁ kiṁ phalaty anyad-agre

bhrū-kodaṇḍaṁ na kṛta-ghaṭanaṁ sat-kaṭākṣaugha-bāṇaiḥ

prāṇān nahyāt kim u param ato bhāvi bhūyo na jāne ||227||

bhoḥ śrīdāman subala vṛṣabha stokakṛṣṇārjunādyāḥ

kiṁ vo dṛṣṭaṁ mama nu cakitā dṛg-gatā naiva kuñje |

kācid devī sakala-bhuvanāplāvi lāvaṇya-purā

dūrād evākhilam aharata preyaso vastu sakhyuḥ ||228||

gatā dūre gāvo dinam api turīyāṁśam abhajad

vayaṁ yātuṁ kṣāntās[[14]](#footnote-15) tava ca jananī vartma-nayanā |

akasmāt tūṣṇīke sajala-nayane dīna-vadane

luṭhaty asyāṁ bhūmau tvayi nahi vayaṁ prāṇiniṣavaḥ ||229||

nāsāgre nava-mauktikaṁ suruciraṁ svarṇojjvalaṁ bibhratī

nānā-bhaṅgir anaṅga-raṅga-vilasal-līlā-taraṅgāvalī |

rādhe tvaṁ samalobhaya vraja-maṇiṁ ratna-cchaṭā-mañjarī-

citrodañcita-kañcuka-sthagitayor vakṣojayoḥ śobhayā ||230||

aprekṣe kṛta-niścayāpi suciraṁ dṛk-koṇato vīkṣate

maune dārḍhyam upāśritāpi nigadet tām eva yāhīty aho |

asparśe sudhṛtāśayāpi karayor dhṛtvā bahir yāpayed

rādhāyā iti māna-duḥsthitim ahaṁ prekṣe hasantī kadā ||231||

rasāgādhe rādhā-hṛdi sarasi haṁsaḥ karatale

lasad-vaṁśa-śrotasy amṛta-guṇa-saṅgaḥ pratipadam |

calat-picchottaṁsaḥ suracita-vataṁsaḥ pramadayā

sphurad-guñjā-gucchaḥ sa hi rasika-maulir milatu me ||232||

akasmāt kasyāścin nava-vasanam ākarṣati parāṁ

muralyā dhammille spṛśati kurute’nyākara-dhṛtim |

patan nityaṁ rādhā-pada-kamala-mūle vraja-pure

tad itthaṁ vīthīṣu bhramati sa mahā-lampaṭa-maṇiḥ ||233||

ekasyā rati-caura eva cakitaṁ cānyā stanānte karaṁ

kuryāt karṣati veṇunānya-sudṛśo dhammilla-mallī-srajam |

dhatte’nyā bhuja-vallim utpulakitāṁ saṅketayaty anyayā

rādhāyāḥ padayor luṭhaty alam amuṁ jāne mahā-lampaṭam ||234||

priyāṁse nikṣiptotpulaka-bhuja-daṇḍaḥ kvacid api

bhraman vṛndāraṇye mada-kala-karīndrādbhuta-gatiḥ |

nijāṁ vyañjann atyadbhuta-surata-śikṣāṁ kvacid aho

rahaḥ-kuñje guñja-dhvanita-madhupe krīḍati hariḥ ||235||

dūre sṛṣṭy-ādi-vārtā na kalayati manāṅ-nāradādīn sva-bhaktān

śrīdāmādyaiḥ suhṛdbhir na milati ca haret sneha-vṛddhiṁ sva-pitroḥ |

kintu premaika-sīmāṁ madhura-rasa-sudhā-sindhu-sārair agādhāṁ

śrī-rādhām eva jānan madhupatir aniśaṁ kuñja-vīthīm upāste ||236||

susvādu-surasa-tundilam, indīvara-sundaraṁ kim api |

adhi-vṛndāṭavi nandati, rādhā-vakṣoja-bhūṣaṇaṁ jyotiḥ ||237||

kāntiḥ kāpi parojjvalā nava-milac-chrī-candrikodbhāsinī

rāmātyadbhuta-varṇa-kāñcita-rucir nityādhikāṅga-cchaviḥ |

lajjā-namra-tanuḥ smayena madhurā prīṇāti keli-cchaṭā

san-muktā-phala-cāru-hāra-suruciḥ svātmārpaṇenācyutam ||238||

yan nāradājeśa-śukair agamyaṁ

vṛndāvane vañjula-mañju-kuñje |

tat kṛṣṇa-ceto-haraṇaika-vijñam

atrāsti kiñcit paramaṁ rahasyam ||239|

lakṣmīr yasya na gocarībhavati yan nāpuḥ sakhāyaḥ prabhoḥ

sambhāvyo’pi viriñci-nārada-śiva-svāyambhuvādyair na yaḥ |

yo vṛndāvana-nāgarī-paśupati-strī-bhāva-labhyaḥ kathaṁ

rādhā-mādhavayor mamāstu sa raho-dāsyādhikārotsavaḥ ||240||

ucchiṣṭāmṛta-bhāk tavaiva caritaṁ śṛṇvaṁs tavaiva smaran

pādāmbhoja-rajas tavaiva vicaran kuñjāṁs tavaivālayān |

gāyan divya-guṇāṁs tavaiva rasade paśyaṁs tavaivākṛtiṁ

śrī-rādhe tanu-vāṅ-manobhir amalaiḥ so’haṁ tavaivāśritaḥ ||241||

krīḍan-mīna-dvayākṣyāḥ sphurad-adhara-maṇīr vidruma-śoṇi-bhāra-

dvīpāyāmāntarāla-smara-kalabha-kaṭāṭopa-vakṣoruhāyāḥ |

gambhīrāvarta-nābher vahala-hari-mahā-prema-pīyūṣa-sindhoḥ

śrī-rādhāyāḥ padāmbhoruha-paricaraṇe yogyatām eva mṛgye ||242||[[15]](#footnote-16)

mālā-granthana-śikṣayā mṛdu-mṛdu-śrī-khaṇḍa-nirgharṣaṇā-

deśenādbhuta-modakādi-vidhibhiḥ kuñjānta-saṁmārjanaiḥ |

vṛndāraṇya-rahaḥ-sthalīṣu vivaśā premārti-bhārodgamāt

prāṇeśaṁ paricārakaiḥ khalu kadā dāsyā mayādhīśvarī ||243||

premāmbhodhi-rasollasat-taruṇimārambheṇa gambhīra-dṛg-

bhedaṁ bhaṅgi-mṛdu-smitāmṛta-nava-jyotsnāñcita-śrī-mukhī |

śrī-rādhā sukha-dhāmani pravilasad-vṛndāṭavī-sīmani

preyo’ṅke rati-kautukāni kurute kandarpa-līlā-nidhiḥ ||244||

śuddha-prema-vilāsa-vaibhava-nidhiḥ kaiśora-śobhā-nidhiḥ

vaidagdhī-madhurāṅga-bhaṅgima-nidhir lāvaṇya-sampan-nidhiḥ |

śrī-rādhā jayatān mahā-rasa-nidhiḥ kandarpa-līlā-nidhiḥ

saundaryaika-sudhā-nidhir madhupateḥ sarvasva-bhūto nidhiḥ ||245||

nīlendīvara-vṛnda-kānti-laharī-cauraṁ kiśora-dvayaṁ

tvayy etat-kucayoś cakāsti kim idaṁ rūpeṇa me mohanam |

tan mām ātma-sakhīṁ kuru dvi-taruṇīyaṁ nau dṛḍhaṁ śliṣyati

svacchāyām abhivīkṣya[[16]](#footnote-17) muhyati harau rādhā-smitaṁ pātu naḥ ||246||

saṅgatyāpi mahotsavena madhurākārāṁ hṛdi preyasaḥ

svacchāyām abhivīkṣya kaustubha-maṇau sambhūta-śokā krudhā |

utkṣipta-priya-pāṇi tiṣṭha stanayety uktvā gatāyā bahiḥ

sakhyai sāsra nivedanāni kim ahaṁ śroṣyāmi te rādhike ||247||

mahā-maṇi-vara-srajaṁ kusuma-sañcayair añcitaṁ

sphuran-marakata-prabhā-grathita-mohita-śyāmalam |

mahā-rasa-mahī-pater iva vicitra-siddhāsanaṁ

kadā nu tava rādhike kavara-bhāram ālokaye ||248||

madhye madhye kusuma-khacitaṁ ratna-dāmnā nibaddhaṁ

mallī-mālyair ghana-parimalair bhūṣitaṁ lambamānaiḥ |

paścād-rājan-maṇi-vara-kṛtodāra-māṇikya-gucchaṁ

dhammillaṁ te hari-kara-dhṛtaṁ karhi paśyāmi rādhe ||249||

vicitrābhir bhaṅgī-vitatibhir aho cetasi paraṁ

camatkāraṁ yacchaṁl lalita-maṇi-mukhādi-lasitaḥ |

rasāveśād dvaitaḥ smara-madhura-vṛttākhila-maho’

dbhutas te sīmante nava-kanaka-paṭṭo vijayate ||250||

aho dvaidhī-kartuṁ kṛtibhir anurāgāmṛta-rasa-

pravāhaiḥ susnigdhe kuṭila-ruciraḥ[[17]](#footnote-18) śyāma ucitaḥ |

itīyaṁ sīmante nava-rucira-sindūra-racitā-

surekhā naḥ prakhyāpayitum[[18]](#footnote-19) iva rādhe vijayate ||251||

cakoras te vaktrāmṛta-kiraṇa-bimbe madhukaras

tava śrī-pādābje jaghana-puline khañjana-varaḥ |

sphuran-mīno jātas tvayi rasa-sarasyāṁ madhu-pateḥ

sukhāṭavyāṁ rādhe tvayi ca hariṇas tasya nayanam ||252||

spṛṣṭvā spṛṣṭvā mṛdu-kara-talenāṅgam aṅgaṁ suśītaṁ

sāndrānandāmṛta-rasa-hrade majjato mādhavasya |

aṅke paṅkeruha-sunayanā prema-mūrtiḥ sphurantī

gāḍhāśleṣonnamita-cibukā cumbitā pātu rādhā ||253||

sadā gāyaṁ gāyaṁ madhuratara-rādhā-priyeśaḥ

sadā sāndrānandā nava-rasada-rādhā-rati-kathāḥ |

sadā sthāyaṁ sthāyaṁ nava-nibhṛta-rādhā-rati-vane

sadā dhyāyaṁ dhyāyaṁ vivaśa-hṛdi rādhā-pada-sudhā ||254||

śyāma śyāmety amṛta-rasa-saṁsrāvi-varṇān japantī

premautkaṇṭhyāt kṣaṇam api sa-romāñcam uccair lapantī |

sarvatroccāṭanam iva gatā duḥkha-duḥkhena pāraṁ

kāṅkṣaty ahno dina-karam alaṁ krudhyatī pātu rādhā ||255||

kadācid gāyantī priya-rati-kalā-vaibhava-gatiṁ

kadācid dhyāyantī priya-saha-bhaviṣyad-vilasitam |

alaṁ muñcāmuñcety atimadhura-mugdha-pralapitair

nayantī śrī-rādhā dinam iha kadānandayatu naḥ ||256||

śrī-govinda vraja-vara-vadhū-vṛnda-cūḍāmaṇis te

koṭi-prāṇābhyadhika-parama-preṣṭha-pādābja-lakṣmīḥ |

kaiṅkaryeṇādbhuta-nava-rasenaiva māṁ svīkarotu

bhūyo bhūyaḥ pratimuhur adhisvāmy ahaṁ prārthayāmi ||257||

anena prītā me diśati nija-kaiṅkarya-padavīṁ

davīyo dṛṣṭināṁ padam ahaha rādhā sukhamayī |

nidhāyaivaṁ citte kuvalaya-ruciṁ barha-mukuṭaṁ

kiśoraṁ dhyāyāmi druta-kanaka-pīta-cchavi-paṭam ||258||

dhyāyaṁs taṁ śikhi-piccha-maulim aniśaṁ tan-nāma saṅkīrtayan

nityaṁ tac-caraṇāmbujaṁ paricaran tan-mantra-varyaṁ japan |

śrī-rādhā-pada-dāsyam eva paramābhīṣṭaṁ hṛdā dhārayan

karhi syāṁ tad-anugraheṇa paramādbhutānurāgotsavaḥ ||259||

śrī-rādhā-rasikendra-rūpa-guṇavad-gītāni saṁśrāvayan

guñjā-mañjula-hāra-barha-mukuṭādy āvedayaṁś cāgrataḥ |

śyāmā-preṣita-pūga-mālya-nava-gandhādyaiś ca saṁprīṇayaṁs

tvat-pādābja-nakha-cchaṭā-rasa-hrade magnaḥ kadā syām aham ||260||

kvāsau rādhā nigama-padavī-dūragā kutra cāsau

kṛṣṇas tasyāḥ kuca-mukulayor antaraikānta-vāsaḥ |

kvāhaṁ tucchaḥ paramam adhamaḥ prāṇy aho garha-karmā

yat tan nāma sphurati mahimā hy eṣa vṛndāvanasya ||261||

vṛndāraṇye nava-rasa-kalā komalā prema-mūrtiḥ

śrī-rādhāyāś caraṇa-kamalāmoda-mādhurya-sīmā |

rādhāṁ dhyāyan rasika-tilakenātta-kelī-vilāsāṁ

tām evāhaṁ katham iha tanuṁ nyasya dāsī bhaveyam ||262||

hā kālindi tvayi mama nidhiḥ preyasā khelatāsīd[[19]](#footnote-20)

bho bho divyādbhuta-taru-latās tat-kara-sparśa-bhājaḥ |

he rādhāyā rati-gṛha-śukā he mṛgā he mayūrā

bhūyo bhūyaḥ praṇatibhir ahaṁ prārthaye vo’nukampām ||263||

vahantī rādhāyāḥ kuca-kalaśa-kāśmīrajam aho

jala-krīḍāveśād galitam atula-prema-rasadam |

iyaṁ sā kālindī vikasita-navendīvara-ruci-

cchaṭā mandībhūtaṁ hṛdayam iha sandīpayatu me ||264||

sad-yogīndra-sudṛśya-sāndra-rasadānandaika-san-mūrtayaḥ

sarve’py adbhuta-san-mahimni madhure vṛndāvane saṅgatāḥ |

ye krūrā api pāpino na ca satāṁ sambhāṣya-dṛśyāś ca ye

sarvān vastutayā nirīkṣya parama-svārādhya-buddhir mama ||265||

yad rādhā-pada-kiṅkarī-kṛta-hṛdā samyag bhaved gocaraṁ

dhyeyaṁ naiva kadāpi yad dhṛdi vinā tasyāḥ kṛpā-sparśataḥ |

yat premāmṛta-sindhu-sāra-rasadaṁ pāpaika-bhājām api

tad vṛndāvana-duṣpraveśa-mahimāścaryaṁ hṛdi sphūrjatu ||266||

rādhā-keli-kalāsu sākṣiṇi kadā vṛndāvane pāvane

vatsyāmi sphuṭam ujjvalādbhuta-rase premaika-mattākṛtiḥ |

tejo-rūpa-nikuñja eva kalayan netrādi-piṇḍe sthitaṁ

tādṛk-svocita-divya-komala-vapuḥ svīyaṁ samālokaye ||267||

yatra yatra mama janma-karmabhir

nārake’tha parame pade mama |

rādhikā-rati-nikuñja-maṇḍalī

tatra tatra hṛdi me virājatām ||268||

kvāhaṁ mūḍha-matiḥ kva nāma paramānandaikasāraṁ rasaṁ

śrī-rādhā-caraṇānubhāva-kathayā spandāyamānā giraḥ |

lagnāḥ komala-kuñja-puñja-vilasad-vṛndāṭavī-maṇḍale

krīḍac-chrī-vṛṣabhānujā-pada-nakha-jyotiś-chaṭāḥ prāyaśaḥ ||269||

śrī-rādhe śrutibhir budhair bhagavatāpy āmṛgya-sad-vaibhave

sva-stotraṁ sva-kṛpāta eva sahajāyogye’py ahaṁ kāritaḥ |

padyenaiva sadāparādhini mahan-mārge virudhya tvad-e-

kāśe sneha-jalākulākṣi kim api prītaṁ prasādīkuru ||270||

adbhutānanda-lobhaś cen nāmnā rasa-sudhā-nidhiḥ |

stavo’yaṁ karṇa-kalaśair gṛhītvā pīyatāṁ budhāḥ ||271||

sa jayati gaura-payodhir

māyāvādārka-tāpa-santaptam |

hṛn-nabha udaśītalayad

yo rādhā-rasa-sudhā-nidhinā ||272||

1. campaka-lateva iti hari-lāla-vyāsa-dhṛta-pāṭhāntaraṁ gaudīya-saṁskaraṇe svīkṛtam. ayaṁ pāthas tu samīcīna iti manye. “campakalateti pāṭhaḥ karmāpekṣayopekṣyaḥ” iti vyāsaḥ. [↑](#footnote-ref-2)
2. -vījanaṁ ity asaṅgata-pāthaḥ kvacid dṛśyate. [↑](#footnote-ref-3)
3. yac chiraḥ iti rādhā-vallabhīya-saṁskaraṇe. [↑](#footnote-ref-4)
4. vedair [↑](#footnote-ref-5)
5. sadā iti rādhā-vallabhīya-pāṭhaḥ. [↑](#footnote-ref-6)
6. rādhā-vallabhī saṁskaraṇe keli-śabde cchedaḥ syāt. [↑](#footnote-ref-7)
7. antima-paṅktau “tad-vācā sukha-tarjanaṁ kim u hare sva-śrotra-randhra-śritaḥ” iti rādhā-vallabhīya-saṁskaraṇe. [↑](#footnote-ref-8)
8. arhatī iti rādhā-vallabhīya-saṁskaraṇe. [↑](#footnote-ref-9)
9. bahala- iti rādhā-vallabhīye. [↑](#footnote-ref-10)
10. rādhāyāḥ sat-padāmbhoruha-paricaraṇe yogyatām eva mṛgye iti rādhā-vallabhīya-saṁskaraṇe. Compare this verse to 242. The last two lines are pretty much the same. [↑](#footnote-ref-11)
11. mānād iti pāṭhāntaram. [↑](#footnote-ref-12)
12. mūrtimatīva prītī [↑](#footnote-ref-13)
13. vyākośendīvarāṣṭāpada-kamala-rucā hari-kāntyā svayaṁ yat iti muṁbaiyā-saṁskaraṇa-pāṭhaḥ. [↑](#footnote-ref-14)
14. hātuṁ klāntā iti harilāla-vyāsaḥ. [↑](#footnote-ref-15)
15. Compare this verse to 173. The last two lines are pretty much the same. [↑](#footnote-ref-16)
16. iti vīkṣya (rādhā-vallabhī saṁskaraṇe) [↑](#footnote-ref-17)
17. rucire iti rādhāvallabhīya-saṁskaraṇe. [↑](#footnote-ref-18)
18. śikhā naḥ pratyākhyāpayituṁ iti harilālavyāsa-dhṛtaṁ pāṭhāntaram. [↑](#footnote-ref-19)
19. preyasākhelito’bhūd [↑](#footnote-ref-20)